               EURÓPAI BIZOTTSÁG
            Brüsszel, 2018.9.5.
            COM(2018) 611 final
            2018/0318(NLE)
            Javaslat
            A TANÁCS HATÁROZATA
            az Európai Unió és Macedónia Volt Jugoszláv Köztársaság közötti, az Európai Határ- és Partvédelmi Ügynökség által Macedónia Volt Jugoszláv Köztársaság területén végzett fellépések kapcsán jogállási kérdéseket szabályozó megállapodás megkötéséről

               INDOKOLÁS

               1.A JAVASLAT HÁTTERE

               •A javaslat indokai és céljai

               Az Európai Határ- és Parti Őrségről szóló, 2016. szeptember 14-i (EU) 2016/1624 európai parlamenti és tanácsi rendelet
                  1
                54. cikkének (3) bekezdése előírja, hogy az Európai Határ- és Partvédelmi Ügynökség koordinálhatja a tagállamok és a harmadik országok közötti operatív együttműködést a külső határok igazgatása tekintetében. Ebben a vonatkozásban az Ügynökségnek lehetősége van arra, hogy egy vagy több tagállammal és legalább az egyik ilyen tagállammal szomszédos harmadik országgal – az adott szomszédos harmadik ország egyetértésével, a harmadik ország területén is – intézkedéseket hajtson végre a külső határokon.

               Az (EU) 2016/1624 rendelet 54. cikkének (4) bekezdése értelmében az Uniónak jogállásról szóló megállapodást kell kötnie az érintett harmadik országgal, amennyiben olyan fellépésekben várható európai határ- és partvédelmi csapatok bevetése harmadik országban, amely során a csapat tagjai végrehajtási hatáskörökkel rendelkeznek majd, illetve amennyiben harmadik országbeli egyéb fellépések ezt megkívánják. Ez a jogállásról szóló megállapodás a fellépések végrehajtásához szükséges valamennyi szempontot szabályozza. A megállapodás így különösen meghatározza a művelet hatókörét, valamint a csapatok tagjainak polgári jogi és büntetőjogi felelősségét, feladatait és hatásköreit. A jogállásról szóló megállapodásnak biztosítania kell az alapvető jogok teljes körű tiszteletben tartását e műveletek során.

               A Tanács által elfogadott tárgyalási irányelvek alapján az Európai Bizottság jogállásról szóló megállapodásra vonatkozó tárgyalásokat folytatott Macedónia Volt Jugoszláv Köztársasággal olyan jogi keret kialakítása céljával, amely műveleti tervek létrehozásra révén azonnali fellépést tesz lehetővé, amikor gyors reagálásra van szükség. Jóllehet a régióban sokkal kisebbek a migrációs áramlások, mint 2015–2016-ban, a szervezett bűnözői hálózatok gyorsan az új körülményekhez igazítják migránscsempészési útvonalaikat és módszereiket. A jogállásról szóló megállapodás létrejöttével Macedónia Volt Jugoszláv Köztársaság illetékes hatóságai és az uniós tagállamok az Európai Határ- és Partvédelmi Ügynökség koordinációja révén sokkal alkalmasabbá válnak arra, hogy gyorsan reagáljanak az esetleges ilyen fejleményekre.

               A csatolt tanácsi határozati javaslat az Európai Unió és Macedónia Volt Jugoszláv Köztársaság közötti jogállásról szóló megállapodás megkötésére vonatkozó jogi eszköznek minősül.

               A Bizottság 2017. február 21-én megkapta a Tanács felhatalmazását az Európai Határ- és Partvédelmi Ügynökség által Macedónia Volt Jugoszláv Köztársaság területén végzett fellépések kapcsán jogállási kérdéseket szabályozó megállapodásra vonatkozó tárgyalások megkezdésére Macedónia Volt Jugoszláv Köztársasággal.

               A jogállásról szóló megállapodásra vonatkozó tárgyalások 2017. szeptember 15-én kezdődtek, a második fordulóra 2017. november 24-én, az utolsó fordulóra pedig 2018. április 30-án került sor. A tárgyalások sikeresen lezárultak, amikor D. Avramopoulosz, a migrációs ügyekért, az uniós belügyekért és az uniós polgárságért felelős biztos, és O. Spasovski, Macedónia Volt Jugoszláv Köztársaság belügyminisztere 2018. július 18-án Brüsszelben parafálta a jogállásról szóló megállapodás tervezetét.

               A Bizottság úgy véli, hogy a Tanács tárgyalási irányelveiben rögzített célkitűzések megvalósultak, és a jogállásról szóló megállapodás tervezete elfogadható az Unió számára.

               A tagállamokat tájékoztatták, és a kapcsolódó tanácsi munkacsoporton belül konzultáltak velük.

               •Összhang a szabályozási terület jelenlegi rendelkezéseivel

               Jelenleg tizenhárom tagállamnak van kétoldalú megállapodása Macedónia Volt Jugoszláv Köztársasággal. Ezek a megállapodások különféle együttes fellépésekre, többek között határforgalom-ellenőrzésekre, határőrizetre, járőrözésre és visszaküldésre terjednek ki. Macedónia Volt Jugoszláv Köztársaság belügyminisztériuma és az Európai Határ- és Parti Őrség között már munkamegállapodás is született (és jelenleg frissítés alatt áll), amely különösen arról rendelkezik, hogy a határ menti ügyekkel és migrációs kérdésekkel foglalkozó részleg képviselői megfigyelőként rendszeresen részt vesznek az Európai Határ- és Partvédelmi Ügynökségnek a tagállamok területén folytatott összehangolt közös műveleteiben, amennyiben a fogadó tagállam ebbe beleegyezik.

               •Összhang az Unió egyéb szakpolitikáival

               Az európai migrációs stratégia négy pillérre épül. Ezek egyike a határigazgatás: ez kiterjed az EU külső határának jobb igazgatására, különösen a tagállamok külső határain elhelyezkedő tagállamokkal vállalat szolidaritás, valamint a határátlépés hatékonyságának javítása révén. Macedónia Volt Jugoszláv Köztársaság határainak megerősített ellenőrzése pozitív hatást fog gyakorolni az EU külső határaira, különösen Bulgária és Görögország külső határaira, valamint Macedónia Volt Jugoszláv Köztársaság határaira. A külső határok biztonságának további erősítése megfelel továbbá az európai biztonsági stratégiának.

               2.JOGALAP, SZUBSZIDIARITÁS ÉS ARÁNYOSSÁG

               •Jogalap

               E tanácsi határozati javaslat jogalapja az EUMSZ 77. cikke (2) bekezdésének b) és d) pontja, valamint 79. cikke (2) bekezdésének c) pontja, összefüggésben az EUMSZ 218. cikke (6) bekezdésének a) pontjával.

               Az (EU) 2016/1624 rendelet 54. cikkének (4) bekezdése, amely kifejezetten rendelkezik a jogállásról szóló megállapodás megkötésére vonatkozó uniós hatáskörről, kimondja, hogy az Uniónak jogállásról szóló megállapodást kell kötnie az érintett harmadik országgal, amennyiben olyan fellépésekben várható európai határ- és partvédelmi csapatok bevetése harmadik országban, amely során a csapat tagjai végrehajtási hatáskörökkel rendelkeznek majd, illetve amennyiben harmadik országbeli egyéb fellépések ezt megkívánják.

               Az EUMSZ 3. cikke (2) bekezdésének értelmében az Unió kizárólagos hatáskörrel rendelkezik nemzetközi megállapodás megkötésére, ha annak megkötését valamely uniós jogalkotási aktus írja elő. Az (EU) 2016/1624 rendelet 54. cikkének (4) bekezdése előírja, hogy az Európai Unió kössön jogállásról szóló megállapodást az érintett harmadik országgal. Ennek megfelelően a Macedónia Volt Jugoszláv Köztársasággal megkötendő, csatolt megállapodás az Európai Unió kizárólagos hatáskörébe tartozik.

               •Szubszidiaritás (nem kizárólagos hatáskör esetén)

                  Tárgytalan.

               •Arányosság

               A jogállásról szóló megállapodás lehetővé teszi, hogy migránsok hirtelen beáramlása esetén a tagállamok által kétoldalú alapon történő bevetés helyett az Európai Határ- és Partvédelmi Ügynökség telepítsen európai határ- és partvédelmi csapatokat Macedónia Volt Jugoszláv Köztársaságban.

               Ezért közös megközelítés szükséges Macedónia Volt Jugoszláv Köztársaság határainak jobb igazgatásához.

               •A jogi aktus típusának megválasztása

                  Ez a javaslat összhangban van az EUMSZ 218. cikke (6) bekezdésének a) pontjával, szerint a nemzetközi megállapodásokról szóló határozatokat a Tanács fogadja el az Európai Parlament egyetértését követően. Nincs más jogi eszköz, amely alkalmazható lenne a javaslatban megjelölt célkitűzés elérésére.

               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

               •A jelenleg hatályban lévő jogszabályok utólagos értékelése / célravezetőségi vizsgálata

                  Tárgytalan.

               •Konzultáció az érdekelt felekkel

                  Tárgytalan.

               •Szakértői vélemények összegyűjtése és felhasználása

                  Tárgytalan.

               •Hatásvizsgálat

                  A jogállásról szóló megállapodásra vonatkozó tárgyaláshoz nem volt szükség hatásvizsgálatra.

               •Célravezető szabályozás és egyszerűsítés

               Mivel ez új megállapodás, nem lehetett meglévő eszközökre vonatkozó értékelést vagy célravezetőségi vizsgálatot végezni.

               •Alapjogok

                  A jogállásról szóló megállapodás tervezete olyan rendelkezéseket tartalmaz, amelyek szavatolják az Európai Határ- és Partvédelmi Ügynökség által összehangolt fellépésben részt vevő csapat tagjainak intézkedései által érintett személyek alapvető jogainak védelmét.

                  Az alapvető jogokról szóló rendelkezéseket az „Egyéb elemek” című 5. pontban fejtjük ki bővebben.

               4.KÖLTSÉGVETÉSI VONZATOK

               A jogállásról szóló megállapodásnak önmagában véve nincsenek pénzügyi vonzatai. Az Európai Határ- és Partvédelmi Ügynökség csapatainak tényleges telepítése ugyanis műveleti terv és a vonatkozó támogatási megállapodás alapján történik, amelynek költségeit az Európai Határ- és Partvédelmi Ügynökség költségvetése viseli. A jogállásról szóló megállapodás keretében végzendő jövőbeni műveleteket az Európai Határ- és Partvédelmi Ügynökség saját forrásaiból fogják finanszírozni.

               Az Európai Határ- és Parti Őrségről szóló rendeletjavaslathoz csatolt, az Európai Határ- és Partvédelmi Ügynökség kiadásaira vonatkozó pénzügyi kimutatás 6,090 millió EUR-ra becsülte a harmadik országokkal folytatott megerősített együttműködés éves átlagos kiadásait a 2017 és 2020 közötti időszakban (beleértve a szomszédos országokkal folytatott esetleges közös műveleteket).

               5.EGYÉB ELEMEK

               •Végrehajtási tervek, valamint a nyomon követés, az értékelés és a jelentéstétel szabályai

               A Bizottság gondoskodik a jogállásról szóló megállapodás végrehajtásának megfelelő nyomon követéséről.

               Macedónia Volt Jugoszláv Köztársaság és az Európai Határ- és Partvédelmi Ügynökség közösen értékel minden közös műveletet és gyorsreagálási határvédelmi műveletet.

               Mindenekelőtt az Európai Határ- és Partvédelmi Ügynökség, Macedónia Volt Jugoszláv Köztársaság és a konkrét fellépésben részt vevő tagállamok minden fellépés végén jelentést készítenek a megállapodás rendelkezéseinek alkalmazásáról, ideértve a személyes adatok kezelését is.

               •Magyarázó dokumentumok (irányelvek esetén)

                  Tárgytalan.

               •A javaslat egyes rendelkezéseinek részletes magyarázata

               A megállapodás hatálya

               E megállapodás értelmében az Európai Határ- és Partvédelmi Ügynökség végrehajtási hatáskörrel rendelkező európai határ- és partvédelmi csapatokat telepíthet Macedónia Volt Jugoszláv Köztársaság területére közös műveletek és gyorsreagálási határvédelmi műveletek végrehajtása céljából. E megállapodás nem terjeszti ki az Európai Közösség és Macedónia Volt Jugoszláv Köztársaság közötti, az engedély nélkül tartózkodó személyek visszafogadásáról szóló megállapodás (a továbbiakban: az EK–Macedónia Volt Jugoszláv Köztársaság visszafogadási megállapodás)
                  2
                hatályát, az Európai Határ- és Partvédelmi Ügynökség csapatai ugyanakkor arra is jogosultak, hogy egy konkrét visszaküldési művelet folyamán segítséget nyújtsanak Macedónia Volt Jugoszláv Köztársaságnak azon személyek azonosításához, akiket Macedónia Volt Jugoszláv Köztársaságnak az EK–Macedónia Volt Jugoszláv Köztársaság visszafogadási megállapodásnak megfelelően vissza kell fogadnia.

               Európai határ- és partvédelmi csapatok Macedónia Volt Jugoszláv Köztársaság területén kizárólag az EU külső határai mentén található térségekbe telepíthetők, a csapattagok pedig a műveleti tervben meghatározott végrehajtási hatáskörrel rendelkeznek Macedónia Volt Jugoszláv Köztársaság e térségeiben.

               Fellépés indítása

               Fellépés indítását az Ügynökség kezdeményezheti. Macedónia Volt Jugoszláv Köztársaság illetékes hatóságai kérhetik, hogy az Ügynökség mérlegelje a fellépés indításának lehetőségét. Fellépés végrehajtásához szükség van Macedónia Volt Jugoszláv Köztársaság illetékes hatóságainak és az Ügynökségnek a beleegyezésére.

               Műveleti terv

               Az Ügynökségnek és Macedónia Volt Jugoszláv Köztársaságnak minden közös műveletet és gyorsreagálási határvédelmi műveletet megelőzően műveleti tervet kell elfogadnia. A műveleti tervhez a műveleti területtel határos tagállam vagy tagállamok egyetértése szükséges.

               A tervnek részletesen meg kell határoznia a közös művelet vagy gyorsreagálási határvédelmi művelet szervezési és eljárási vonatkozásait, beleértve különösen a helyzet leírását és értékelését, a műveleti célt és célkitűzéseket, a műveleti koncepciót, a bevetendő műszaki felszerelés típusát, a végrehajtási tervet, a más harmadik országokkal, más uniós ügynökségekkel és szervekkel vagy nemzetközi szervezetekkel folytatandó együttműködést, az alapjogokkal, köztük a személyes adatok védelmével kapcsolatos rendelkezéseket, a koordinációs, parancsnoklási, ellenőrzési, kommunikációs és beszámolási struktúrát, a szervezeti intézkedéseket és a logisztikát, az értékelést, valamint a közös művelet vagy gyorsreagálási határvédelmi művelet pénzügyi vonatkozásait.

               A csapat tagjainak feladatai és hatásköre

               Főszabály szerint a csapatok jogosultak ellátni mindazokat a feladatokat és gyakorolni mindazokat a végrehajtási hatásköröket, amelyek szükségesek a határellenőrzéshez és a visszaküldési műveletekhez. A csapatok tiszteletben tartják Macedónia Volt Jugoszláv Köztársaság törvényi és rendeleti rendelkezéseit.

               A csapatok Macedónia Volt Jugoszláv Köztársaság területén csak Macedónia Volt Jugoszláv Köztársaság határőreinek vagy más releváns szakembereinek utasítására és csak azok jelenlétében hajthatnak végre feladatokat és gyakorolhatják hatásköreiket.

               A csapat tagjai adott esetben saját egyenruhájukat, az egyenruhán jól látható személyazonosítót, valamint az Európai Unió és az Ügynökség jelével ellátott kék karszalagot viselnek. A csapatok tagjai akkreditációs igazolványt is magukkal hordanak Macedónia Volt Jugoszláv Köztársaság nemzeti hatóságai általi egyértelmű azonosítás érdekében.

               A csapat tagjai a saját tagállamuk nemzeti joga és Macedónia Volt Jugoszláv Köztársaság joga által engedélyezetteknek megfelelően szolgálati fegyvert, lőszert és felszerelést viselhetnek, illetve tarthatnak maguknál. Macedónia Volt Jugoszláv Köztársaság hatóságai előzetesen tájékoztatják az Ügynökséget az engedélyezhető szolgálati fegyverekről, lőszerekről és felszerelésről, valamint a releváns jogi keretről és használatuk feltételeiről.

               A csapat tagjai saját államuk és Macedónia Volt Jugoszláv Köztársaság hatóságai beleegyezésével, Macedónia Volt Jugoszláv Köztársaság határőreinek vagy más releváns szakembereinek jelenlétében és Macedónia Volt Jugoszláv Köztársaság nemzeti jogával összhangban alkalmazhatnak erőszakot, a szolgálati fegyverek, lőszerek és felszerelés használatát is ideértve. Macedónia Volt Jugoszláv Köztársaság hatóságai engedélyezhetik a csapat tagjai számára, hogy határőreik vagy más releváns szakembereik távollétében alkalmazzanak erőszakot. Macedónia Volt Jugoszláv Köztársaság hatóságai előzetesen tájékoztatják az Ügynökséget a testi kényszer és a kényszerítő eszközök engedélyezhető alkalmazásáról és alkalmazásuk feltételeiről.

               Macedónia Volt Jugoszláv Köztársaság hatóságai a csapat tagjainak bevetése előtt értesítik az Ügynökséget azokról a nemzeti adatbázisokról, amelyekbe Macedónia Volt Jugoszláv Köztársaság nemzeti jogszabályai alapján a betekintést engedélyezik. Ezekhez a nemzeti adatbázisokhoz kizárólag arra jogosult személyek férhetnek hozzá Macedónia Volt Jugoszláv Köztársaságból, és az adatok csak szükség esetén oszthatók meg a csapat tagjaival.

               A fellépés felfüggesztése és megszüntetése

               Az Ügynökség és Macedónia Volt Jugoszláv Köztársaság hatóságai egyaránt felfüggeszthetik vagy megszüntethetik a fellépést, ha úgy ítélik meg, hogy a másik fél nem tartja tiszteletben e megállapodás vagy a műveleti terv rendelkezéseit.

               A csapat tagjainak kiváltságai és mentességei

               A csapat tagjai mentességet élveznek Macedónia Volt Jugoszláv Köztársaság büntető joghatósága alól a hivatalos feladataik ellátása keretében („szolgálatban”) elkövetett összes cselekmény tekintetében, ugyanakkor nem élveznek ilyen mentességet a „szolgálaton kívül” elkövetett cselekmények vonatkozásában.

               A műveleti terv pontosan meghatározza Macedónia Volt Jugoszláv Köztársaság büntető joghatósága alól mentes tevékenységeket.

               Abban az esetben, ha a csapat valamely tagját bűncselekmény elkövetésével vádolják, az eljárás bíróság előtti megindítását megelőzően az Ügynökség ügyvezető igazgatója igazolja Macedónia Volt Jugoszláv Köztársaság illetékes igazságügyi hatóságai számára, hogy az érintett csapattag a kérdéses cselekményt hivatalos feladatának ellátása keretében hajtotta-e végre vagy sem. Az Ügynökség ügyvezető igazgatója azt követően hozza meg döntését, hogy gondosan mérlegelte a határőrt vagy más releváns szakembert telepítő tagállam illetékes hatóságainak, valamint Macedónia Volt Jugoszláv Köztársaság illetékes hatóságainak az előterjesztéseit. Az Ügynökség ügyvezető igazgatójának igazolása jogilag kötelező Macedónia Volt Jugoszláv Köztársaság jogszolgáltatására nézve.

               A csapat tagjainak biztosított kiváltságok és Macedónia Volt Jugoszláv Köztársaság büntető joghatósága alóli mentesség nem jelent mentességet a küldő tagállam joghatósága alól.

               Hasonló szabályozás vonatkozik a csapat tagjainak polgári és közigazgatási jogi felelősségére.

               Az érintett határőrt vagy más releváns szakembert telepítő tagállam felfüggesztheti a csapatok tagjait megillető, Macedónia Volt Jugoszláv Köztársaság büntető-, polgári és közigazgatási jogi joghatósága alóli mentességet. A felfüggesztésnek minden esetben egyértelműnek kell lennie.

               A megállapodás kártérítésre irányuló mechanizmust ír elő. A kártérítési mechanizmus az Európai Határ- és Parti Őrségről szóló (EU) 2016/1624 rendelet 42. cikkén alapul. Egy csapat „szolgálatban” lévő tagja által okozott kárért Macedónia Volt Jugoszláv Köztársaság felel. Ha a kárt egy részt vevő tagállamból származó csapat „szolgálatban” lévő tagjának súlyos gondatlansága vagy szándékos kötelességszegése okozta, vagy ha a cselekményt „szolgálaton kívül” követték el, Macedónia Volt Jugoszláv Köztársaság az Ügynökség ügyvezető igazgatója útján kártérítés megfizetését igényelheti az érintett részt vevő tagállamtól. Ha a kárt az Ügynökség személyzetének valamely tagja okozta, Macedónia Volt Jugoszláv Köztársaság igényelheti, hogy az Ügynökség fizessen kártérítést.

               A csapat tagjaival szemben nem foganatosítható végrehajtási intézkedés, kivéve abban az esetben, ha hivatalos feladataikkal össze nem függő polgári eljárás indul ellenük.

               A csapat tagjainak azon vagyontárgyai, amelyek hivatalos feladataik ellátásához szükségesek, nem foglalhatók le. Polgári eljárásban a csapat tagjainak személyes szabadsága nem korlátozható, és velük szemben kényszerintézkedés nem alkalmazható.

               A csapat tagjai az Ügynökség számára nyújtott szolgáltatások tekintetében mentességet élveznek Macedónia Volt Jugoszláv Köztársaság hatályos társadalombiztosítási rendelkezései alól. Ugyancsak mentességet élveznek az Ügynökség vagy saját tagállamaik által részükre fizetett illetmények és járandóságok, valamint a Macedónia Volt Jugoszláv Köztársaságon kívülről származó bármilyen jövedelem tekintetében Macedónia Volt Jugoszláv Köztársaságban fizetendő adók alól.

               Macedónia Volt Jugoszláv Köztársaság hatóságai lehetővé teszik a csapat tagjainak a személyes használatukra szolgáló árucikkek behozatalát és kivitelét, és (a tárolás, a fuvarozás és a hasonló szolgáltatások díjainak kivételével) biztosítják azok mentességét a vámok, az adók és a kapcsolódó díjak alól.

               A csapat tagjainak személyes poggyásza nem vizsgálható át, kivéve akkor, ha alaposan feltételezhető, hogy olyan árucikkeket tartalmaz, amelyek nem a csapat tagjainak személyes használatára szolgálnak, amelyek behozatalát vagy kivitelét Macedónia Volt Jugoszláv Köztársaság jogszabályai tiltják, vagy amelyek Macedónia Volt Jugoszláv Köztársaság karanténszabályainak hatálya alá tartoznak. Az ilyen személyes poggyász vizsgálata kizárólag a csapat érintett tagjának/tagjainak vagy az Ügynökség felhatalmazott képviselőjének jelenlétében végezhető.

               A csapat tagjainak iratai, levelezése és vagyona – a végrehajtási intézkedések kivételével – sérthetetlenek. A csapat tagjai nem kötelezhetők tanúvallomás tételére.

               Akkreditációs igazolvány

               Az Ügynökség a Macedónia Volt Jugoszláv Köztársaság hatóságai előtti azonosítás céljából Macedónia Volt Jugoszláv Köztársasággal együttműködésben igazolványt állít ki a csapat tagjai részére, amely bizonyítja birtokosának az e megállapodás és a műveleti terv alapján rájuk ruházott feladatok ellátására és hatáskörök gyakorlására való jogosultságát. Az akkreditációs igazolvány egy érvényes úti okmánnyal együtt feljogosítja a csapat tagját arra, hogy vízum és előzetes engedély nélkül Macedónia Volt Jugoszláv Köztársaság területére belépjen.

               Alapjogok

               Feladataik ellátása és hatásköreik gyakorlása során a csapat tagjai – különösen a menekültügyi eljárásokhoz való hozzáféréssel, az emberi méltósággal, valamint a kínzás és az embertelen vagy lealacsonyító bánásmód tilalmával, a szabadsághoz való joggal, a visszaküldés tilalmának elvével és a kollektív kiutasítás tilalmával, a gyermekek jogaival, valamint a magán- és a családi élet tiszteletben tartásához fűződő joggal kapcsolatban – kötelesek maradéktalanul tiszteletben tartani az alapjogokat és az alapvető szabadságokat. A csapatok tagjai senkivel szemben semmilyen alapon – és különösen neme, faji vagy etnikai származása, vallása vagy meggyőződése, fogyatékossága, kora, szexuális irányultsága vagy nemi identitása miatt – nem alkalmazhatnak önkényes megkülönböztetést. Valamennyi olyan intézkedésnek, amely kihat az említett alapjogokra és az alapvető szabadságokra, arányosnak kell lennie az általa elérni kívánt céllal, és tiszteletben kell tartania ezen alapjogok és alapvető szabadságok lényegi tartalmát.

               Mindegyik Fél köteles gondoskodni olyan panaszkezelési mechanizmusról, amely kezeli az alapjogok sérelmére a fél személyzete által elkövetett cselekményekkel kapcsolatos állításokat. Az Ügynökség létrehozta az Európai Határ- és Parti Őrségről szóló (EU) 2016/1624 rendelet 72. cikkében említett panaszkezelési mechanizmust, és ezáltal eleget tesz ennek a kötelezettségnek. Macedónia Volt Jugoszláv Köztársaság ombudsmanja foglalkozhatna az ilyen állításokkal, kivéve ha Macedónia Volt Jugoszláv Köztársaság hatóságai úgy döntenek, hogy kifejezetten az e megállapodás alapján benyújtott panaszok kezelésével megbízott mechanizmust hoznak létre.

               A személyes adatok kezelése

               A csapat tagjai szükség esetén személyes adatokat kezelnek az Ügynökségre és az uniós tagállamokra vonatkozó szabályoknak megfelelően. A személyes adatoknak a Macedónia Volt Jugoszláv Köztársaság hatóságai általi kezelésére Macedónia Volt Jugoszláv Köztársaság nemzeti joga irányadó.

               Az Ügynökség, a részt vevő tagállamok és Macedónia Volt Jugoszláv Köztársaság hatóságai minden egyes fellépés után közös jelentést állítanak össze a személyes adatoknak a csapat tagjai általi kezeléséről. Ezt a jelentést meg kell küldeni az Ügynökség alapjogi tisztviselőjének és adatvédelmi tisztviselőjének, valamint Macedónia Volt Jugoszláv Köztársaság személyes adatok védelmére hatáskörrel rendelkező illetékes hatóságának. Az ügynökség alapjogi tisztviselője és adatvédelmi tisztviselője beszámol az Ügynökség ügyvezető igazgatójának.

               Vitarendezés és értelmezés

               Az e megállapodás alkalmazásával összefüggésben felmerülő kérdéseket Macedónia Volt Jugoszláv Köztársaság illetékes hatóságai és az Ügynökség képviselői együttesen vizsgálják meg, és ennek keretében az Ügynökség konzultációt folytat a Macedónia Volt Jugoszláv Köztársasággal szomszédos tagállammal vagy tagállamokkal.

               Ha az előzetes rendezés nem vezet eredményre, az e megállapodás értelmezésével vagy alkalmazásával kapcsolatos jogvitákat Macedónia Volt Jugoszláv Köztársaság és az Európai Bizottság rendezi kizárólag tárgyalásos úton, és ennek keretében az Európai Bizottság konzultációt folytat a Macedónia Volt Jugoszláv Köztársasággal szomszédos bármely tagállammal.

               A megállapodás végrehajtására hatáskörrel rendelkező illetékes hatóságok

               Macedónia Volt Jugoszláv Köztársaság esetében az e megállapodás végrehajtására hatáskörrel rendelkező illetékes hatóság a belügyminisztérium. Az Európai Unió esetében ez a hatóság az Európai Határ- és Partvédelmi Ügynökség.

               Együttes nyilatkozat

               A Felek megállapodnak abban, hogy a fogadó ország illetékes hatóságai által a csapat tagjával szemben a későbbiekben esetlegesen lefolytatandó büntetőeljárást valószínűsíthetően akadályozó intézkedésektől való tartózkodás értelmében nem mozdítják elő tevékenyen az érintett csapattagnak az Európai Határ- és Parti Őrség Macedónia Volt Jugoszláv Köztársaságban található műveleti területéről az őt küldő tagállamba való visszatérését, amíg az Ügynökség ügyvezető igazgatója nem ad igazolást.

               2018/0318 (NLE)

               Javaslat

               A TANÁCS HATÁROZATA

               az Európai Unió és Macedónia Volt Jugoszláv Köztársaság közötti, az Európai Határ- és Partvédelmi Ügynökség által Macedónia Volt Jugoszláv Köztársaság területén végzett fellépések kapcsán jogállási kérdéseket szabályozó megállapodás megkötéséről

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 77. cikke (2) bekezdése b) és d) pontjára és 79. cikke (2) bekezdésének c) pontjára, összefüggésben a 218. cikk (6) bekezdésének a) pontjával,

               tekintettel az Európai Bizottság javaslatára,

               tekintettel az Európai Parlament egyetértésére
                  3
               ,

               mivel:

               (1)A Tanács […]-i 2018/XXX határozatával összhangban, a(z) […] […..]-án/-én aláírta az Európai Unió és Macedónia Volt Jugoszláv Köztársaság közötti, az Európai Határ- és Partvédelmi Ügynökség által Macedónia Volt Jugoszláv Köztársaság területén végzett fellépések kapcsán jogállási kérdéseket szabályozó megállapodást, figyelemmel annak megkötésére.

               (2)Az (EU) 2016/1624 rendelet 54. cikkének (4) bekezdése értelmében az Uniónak jogállásról szóló megállapodást kell kötnie az érintett harmadik országgal, amennyiben olyan fellépésekben várható európai határ- és partvédelmi csapatok bevetése harmadik országban, amely során a csapat tagjai végrehajtási hatáskörökkel rendelkeznek majd, illetve amennyiben harmadik országbeli egyéb fellépések ezt megkívánják. Ez a jogállásról szóló megállapodás a fellépések végrehajtásához szükséges valamennyi szempontot szabályozza.

               (3)Ennek a jogállásról szóló megállapodásnak köszönhetően az európai határ- és partvédelmi csapatok a műveleti terv szerint gyorsan Macedónia Volt Jugoszláv Köztársaság területére telepíthetők, ott reagálhatnak a migrációs áramlásoknak a partvidéki útvonalra való aktuális átterelődésére, és segítséget nyújthatnak a külső határ igazgatása és a migránscsempészés elleni küzdelem során.

               (4)Ez a határozat a schengeni vívmányok azon rendelkezéseinek továbbfejlesztését képezi, amelyekben az Egyesült Királyság a 2000/365/EK tanácsi határozattal
                  4
                összhangban nem vesz részt. Ennélfogva az Egyesült Királyság nem vesz részt e határozatnak az elfogadásában, az rá nézve nem kötelező és nem alkalmazandó.

               (5)Ez a határozat a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal
                  5
                összhangban nem vesz részt. Ennélfogva Írország nem vesz részt a határozat elfogadásában, az rá nézve nem kötelező és nem alkalmazandó.

               (6)Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.

               (7)A jogállásról szóló megállapodást ezért az Európai Unió nevében jóvá kell hagyni,

               ELFOGADTA EZT A HATÁROZATOT:

               1. cikk

               A Tanács az Unió nevében jóváhagyja az Európai Unió és Macedónia Volt Jugoszláv Köztársaság közötti, az Európai Határ- és Partvédelmi Ügynökség által Macedónia Volt Jugoszláv Köztársaság területén végzett fellépések kapcsán jogállási kérdéseket szabályozó megállapodást.

               A megállapodás szövegét csatolták e határozathoz.

               2. cikk

               A Tanács elnöke kijelöli a megállapodás 12. cikkének (5) bekezdésében előírt értesítésnek az Európai Unió nevében történő megtételére jogosult személyt.

               3. cikk

               Ez a határozat az elfogadásának napján lép hatályba.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 251., 2016.9.16., 1. o.

                     (2)

                        HL L 334., 2007.12.19., 7. o.

                     (3)

                        HL C […], […], […]. o.

                     (4)

                        A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.).

                     (5)

                        A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).

    ---documentbreak---

               EURÓPAI BIZOTTSÁG
            Brüsszel, 2018.9.5.
            COM(2018) 611 final
            MELLÉKLET
            a következőhöz:
            JavaslatA Tanács határozata
            az Európai Unió és Macedónia Volt Jugoszláv Köztársaság közötti, az Európai Határ- és Partvédelmi Ügynökség által Macedónia Volt Jugoszláv Köztársaság területén végzett fellépések kapcsán jogállási kérdéseket szabályozó megállapodás megkötéséről

               MELLÉKLET

               JOGÁLLÁSI KÉRDÉSEKET SZABÁLYOZÓ MEGÁLLAPODÁS

               az Európai Unió és Macedónia Volt Jugoszláv Köztársaság között, az Európai Határ- és Partvédelmi Ügynökség által Macedónia Volt Jugoszláv Köztársaság területén végzett fellépések kapcsán

               AZ EURÓPAI UNIÓ

               és MACEDÓNIA VOLT JUGOSZLÁV KÖZTÁRSASÁG

               a továbbiakban együtt: Felek,

               MIVEL kialakulhatnak olyan helyzetek, amelyekben az Európai Határ- és Partvédelmi Ügynökség (a továbbiakban: az Ügynökség) műveleti együttműködést koordinál az Európai Unió tagállamai és Macedónia Volt Jugoszláv Köztársaság között, és ez kiterjedhet Macedónia Volt Jugoszláv Köztársaság területére is,

               FIGYELEMBE VÉVE, hogy Macedónia Volt Jugoszláv Köztársaság 2005 óta uniós tagjelölt országként szorosan együttműködik az Európai Unióval a migrációs áramlások kezelésében, valamint az illegális bevándorlás és a határokon átnyúló bűnözés elleni fellépésben,

               MIVEL a Felek betartják az ehhez a jogállásról szóló megállapodáshoz csatolt nyilatkozatokban rögzített rendelkezéseket,

               MIVEL jogállásról szóló megállapodás létrehozásával gondoskodni kell azoknak a helyzeteknek a jogi keretszabályozásáról, amelyekben az Európai Határ- és Partvédelmi Ügynökség csapatainak tagjai végrehajtási hatáskörökkel rendelkeznek Macedónia Volt Jugoszláv Köztársaság területén,

               FIGYELEMBE VÉVE, hogy valamennyi, az Európai Határ- és Partvédelmi Ügynökség által Macedónia Volt Jugoszláv Köztársaság területén végrehajtott fellépésnek maradéktalanul tiszteletben kell tartania az alapjogokat,

               A KÖVETKEZŐ MEGÁLLAPODÁS MEGKÖTÉSÉRŐL HATÁROZTAK:

               1. cikk

               A megállapodás hatálya

               1.Ez a megállapodás szabályozza az Ügynökség által küldött csapat tagjainak jogait és kötelezettségeit arra az időtartamra, amíg Macedónia Volt Jugoszláv Köztársaságban kezelik a migrációs áramlásokat, valamint fellépnek az illegális bevándorlás és a határokon átnyúló bűnözés ellen, amely tevékenységek tekintetében végrehajtási hatáskörrel rendelkeznek. A megállapodás ezen túlmenően olyan egyéb szempontokat is szabályoz, amelyek az Ügynökség által küldött csapat tagjainak és Macedónia Volt Jugoszláv Köztársaság illetékes hatóságainak részvételével zajló fellépések végrehajtásához szükségesek.

               2.E megállapodás nem terjeszti ki az Európai Közösség és Macedónia Volt Jugoszláv Köztársaság közötti, az engedély nélkül tartózkodó személyek visszafogadásáról szóló megállapodás (a továbbiakban: az EK–Macedónia Volt Jugoszláv Köztársaság visszafogadási megállapodás) hatályát. A 2. cikk 4. pontjában meghatározott visszaküldési műveleteket illetően ez a megállapodás kizárólag az EK–Macedónia Volt Jugoszláv Köztársaság visszafogadási megállapodás szerint végrehajtott visszaküldési műveletekhez nyújtandó műveleti támogatást érinti.

               3.Ez a megállapodás csak Macedónia Volt Jugoszláv Köztársaság területén alkalmazandó, a csapattagok pedig a műveleti tervben meghatározott végrehajtási hatáskörrel rendelkeznek Macedónia Volt Jugoszláv Köztársaság érintett térségeiben.

               2. cikk

               Fogalommeghatározások

               E megállapodás alkalmazásában:

               (1)„fellépés”: a közös művelet, a gyorsreagálási határvédelmi művelet és a visszaküldési művelet;

               (2)„közös művelet”: az illegális bevándorlás vagy a határokon átnyúló bűnözés kezelésére vagy Macedónia Volt Jugoszláv Köztársaság valamely tagállammal szomszédos határán történő fokozott technikai és műveleti segítségnyújtásra irányuló fellépés, valamint az Ügynökség által küldött csapat tagjainak Macedónia Volt Jugoszláv Köztársaság területén való telepítése, adott időre, a műveleti terv szerint;

               (3)„gyorsreagálási határvédelmi művelet”: a Macedónia Volt Jugoszláv Köztársaság valamely tagállammal szomszédos határain jelentkező konkrét és aránytalan kihívásokból fakadó helyzetre való gyors reagálás céljából, határozott ideig, a műveleti terv szerint végrehajtott fellépés;

               (4)„visszaküldési művelet”: az Ügynökség által koordinált olyan művelet, amely egy vagy több tagállam által felajánlott technikai és műveleti megerősítést foglal magában, és amelynek keretében visszatérésre kötelezett személyek kitoloncolásra kerülnek vagy önkéntesen távoznak egy vagy több tagállamból Macedónia Volt Jugoszláv Köztársaságba az Európai Közösség és Macedónia Volt Jugoszláv Köztársaság közötti, az engedély nélkül tartózkodó személyek visszafogadásáról szóló megállapodás alapján;

               (5)„határellenőrzés”: személyek országhatáron, kizárólag határátlépési szándékra vagy tényleges határátlépésre reagálva, minden más megfontolástól függetlenül végrehajtott ellenőrzése, amely magában foglalja mind a határátkelőhelyeken végzett határforgalom-ellenőrzést, mind pedig a határátkelőhelyek között végzett határőrizetet;

               (6)„csapat tagja”: az Ügynökség személyi állományának tagja vagy a részt vevő tagállamokból származó határőrökből – ideértve a tagállamok által az Európai Határ- és Partvédelmi Ügynökséghez kirendelt határőröket is – álló, fellépés keretében való bevetésre szánt csapat tagja. Ide tartozhatnak még más releváns szakemberek is, akiknek a feladatkörét a műveleti tervben kell meghatározni.

               (7)„tagállam”: az Európai Unió tagállama;

               (8)„küldő tagállam” az a tagállam, amelynek a csapat tagja határőre vagy más releváns szakembere;

               (9)„személyes adat”: azonosított vagy azonosítható természetes személyre vonatkozó mindennemű információ; „azonosítható” az a személy, akit – különösen bármilyen azonosító adat, például név, azonosító szám, tartózkodási információ, online azonosító jel vagy az adott természetes személy fizikai, fiziológiai, genetikai, szellemi, gazdasági, kulturális vagy társadalmi identitására jellemző egy vagy több tényező alapján – közvetlenül vagy közvetetten azonosítani lehet;

               (10)„részt vevő tagállam”: a Macedónia Volt Jugoszláv Köztársaságban végrehajtott fellépésben a csapat részeként bevetett technikai felszerelés, határőrök és más releváns szakemberek rendelkezésére bocsátásával részt vevő tagállam;

               (11)„Ügynökség”: az Európai Határ- és Parti Őrségről szóló (EU) 2016/1624 rendelettel létrehozott Európai Határ- és Partvédelmi Ügynökség;

               (12)„a csapat tagjainak végrehajtó hatásköre”: a műveleti tervbe foglalt közös fellépés során Macedónia Volt Jugoszláv Köztársaság területén folytatott határellenőrzési és visszaküldési műveletek által megkívánt feladatok elvégzéséhez szükséges hatáskör.

               3. cikk

               Fellépés indítása

               1.Fellépés indítását az Ügynökség kezdeményezheti Macedónia Volt Jugoszláv Köztársaság illetékes hatóságainál. Macedónia Volt Jugoszláv Köztársaság illetékes hatóságai kérhetik, hogy az Ügynökség mérlegelje a fellépés indításának lehetőségét.

               2.Fellépés végrehajtásához Macedónia Volt Jugoszláv Köztársaság illetékes hatóságainak és az Ügynökségnek a beleegyezésére egyaránt szükség van.

               4. cikk

               Műveleti terv

               Az Ügynökségnek és Macedónia Volt Jugoszláv Köztársaságnak minden közös művelet és gyorsreagálási határvédelmi művelet tekintetében műveleti tervet kell elfogadnia, amelyhez a műveleti területtel határos tagállam vagy tagállamok egyetértése szükséges. A tervnek részletesen meg kell határoznia a közös művelet vagy gyorsreagálási határvédelmi művelet szervezési és eljárási vonatkozásait, beleértve különösen a helyzet leírását és értékelését a működési renddel együtt; a műveleti célt és célkitűzéseket; a bevetendő műszaki felszerelés típusát; a végrehajtási tervet; a más harmadik országokkal, más uniós ügynökségekkel és szervekkel vagy nemzetközi szervezetekkel folytatandó együttműködést; az alapjogokkal, köztük a személyes adatok védelmével kapcsolatos rendelkezéseket; a fellépés várható időtartamát; a földrajzi területet, ahol a fellépésre sor kerül; a csapat tagjainak szóló leírást a feladatokról, a felelősségi körről – ezen belül az alapvető jogok tiszteletben tartásáról – és a különleges utasításokról, valamint a Macedónia Volt Jugoszláv Köztársaságban az adatbázisokba való engedélyezhető betekintésről és a szolgálati fegyverek, lőszerek és felszerelések engedélyezhető használatáról; a csapatok összetételét és más releváns szakemberek kiküldését; parancsnoklási és ellenőrzési rendelkezéseket, köztük a Macedónia Volt Jugoszláv Köztársaság azon határőreinek nevét és rendfokozatát, akik az Ügynökség csapatának tagjaival való együttműködésért felelnek – különösen azon határőrök nevét és rendfokozatát, akik a csapattagok Macedónia Volt Jugoszláv Köztársaság területén való bevetésének időtartama alatt a csapatok parancsnoki tisztét betöltik –, valamint a csapattagok parancsnoki láncban elfoglalt helyét; a felhasználandó műszaki felszerelés típusát; a koordinációs, parancsnoklási, ellenőrzési, kommunikációs és beszámolási struktúrát; a szervezeti intézkedéseket és a logisztikát; az értékelést; valamint a közös művelet vagy gyorsreagálási határvédelmi művelet pénzügyi vonatkozásait. A közös művelet vagy gyorsreagálási határvédelmi művelet értékelését Macedónia Volt Jugoszláv Köztársaság és az Ügynökség közösen végzi el.

               5. cikk

               A csapat tagjainak feladatai és hatásköre

               1. A csapat tagjai jogosultak ellátni mindazokat a feladatokat és gyakorolni mindazokat a végrehajtási hatásköröket, amelyek szükségesek a határellenőrzéshez és a visszaküldési műveletekhez.

               2. A csapat tagjai kötelesek tiszteletben tartani Macedónia Volt Jugoszláv Köztársaság törvényi és rendeleti rendelkezéseit.

               3. A csapat tagjai Macedónia Volt Jugoszláv Köztársaság területén csak Macedónia Volt Jugoszláv Köztársaság határőreinek vagy más releváns szakembereinek utasítására és csak azok jelenlétében hajthatnak végre feladatokat és gyakorolhatják hatásköreiket. Macedónia Volt Jugoszláv Köztársaság az adott eset körülményeinek megfelelően a műveleti tervvel összhangban ad utasításokat a csapat számára.

               Az Ügynökség a koordinációs tisztviselőjén keresztül közölheti Macedónia Volt Jugoszláv Köztársaság határrendészetének illetékesével a csapatnak adott utasításokról alkotott véleményét. Ilyen esetben Macedónia Volt Jugoszláv Köztársaság figyelembe veszi ezt a véleményt, és a lehetőségek szabta keretek között annak megfelelően jár el.

               Ha a csapatnak adott utasítások nincsenek összhangban a műveleti tervvel, a koordinátor azonnal jelentést tesz az Ügynökség ügyvezető igazgatójának. Az ügyvezető igazgató meghozhatja a megfelelő intézkedéseket, köztük felfüggesztheti vagy megszüntetheti a fellépést.

               4. A csapat tagjai feladataik ellátása és hatáskörük gyakorlása során adott esetben saját egyenruhájukat viselik. A csapat tagjai adott esetben kötelesek az egyenruhán jól látható személyazonosítót, valamint az Európai Unió és az Ügynökség jelével ellátott kék karszalagot viselni. A csapat tagjai Macedónia Volt Jugoszláv Köztársaság nemzeti hatóságaival szembeni azonosítás céljából mindig kötelesek maguknál tartani a 8. cikk szerinti akkreditációs igazolványt.

               5. A csapat tagjai feladataik ellátása és hatásköreik gyakorlása során a küldő tagállam nemzeti joga és Macedónia Volt Jugoszláv Köztársaság joga által engedélyezetteknek megfelelően szolgálati fegyvert, lőszert és felszerelést viselhetnek, illetve tarthatnak maguknál. Macedónia Volt Jugoszláv Köztársaság a csapat tagjainak bevetése előtt köteles tájékoztatni az Ügynökséget az engedélyezhető szolgálati fegyverekről, lőszerekről és felszerelésről, valamint a használatukra vonatkozó jogi keretről és feltételekről.

               6. A csapat tagjai a feladataik ellátása és hatásköreik gyakorlása során a küldő tagállam és Macedónia Volt Jugoszláv Köztársaság beleegyezésével, Macedónia Volt Jugoszláv Köztársaság határőreinek vagy más releváns szakembereinek jelenlétében, Macedónia Volt Jugoszláv Köztársaság nemzeti jogával összhangban alkalmazhatnak erőszakot, a szolgálati fegyverek, lőszerek és felszerelés használatát is ideértve. Macedónia Volt Jugoszláv Köztársaság engedélyezheti a csapat tagjai számára, hogy Macedónia Volt Jugoszláv Köztársaság határőreinek vagy más releváns szakembereinek távollétében alkalmazzanak erőszakot. Macedónia Volt Jugoszláv Köztársaság a csapat tagjainak bevetése előtt köteles tájékoztatni az Ügynökséget a testi kényszer és a kényszerítő eszközök engedélyezhető alkalmazásáról és alkalmazásuk feltételeiről.

               7.Macedónia Volt Jugoszláv Köztársaság a csapat tagjainak bevetése előtt értesíti az Ügynökséget azokról a nemzeti adatbázisokról, amelyekbe a betekintést engedélyezi. A betekintést Macedónia Volt Jugoszláv Köztársaság nemzeti jogszabályaival összhangban kell végezni.

               Ezekhez a nemzeti adatbázisokhoz kizárólag azok a jogosult személyek férhetnek hozzá Macedónia Volt Jugoszláv Köztársaságból, akik felhatalmazással rendelkeznek a megfelelő nemzeti adatbázisokhoz való hozzáférésre.

               Macedónia Volt Jugoszláv Köztársaság engedélyezheti a nemzeti adatbázisaiból származó adatok megosztását a csapat tagjaival, amennyiben arra a műveleti tervben, illetőleg a visszaküldési műveletekkel kapcsolatban meghatározott műveleti célok megvalósításához szükség van.

               6. cikk

               A fellépés felfüggesztése és megszüntetése

               1. Az Ügynökség ügyvezető igazgatója – Macedónia Volt Jugoszláv Köztársaság írásos értesítése után – felfüggesztheti vagy megszüntetheti a fellépést, ha Macedónia Volt Jugoszláv Köztársaság nem tartja tiszteletben e megállapodás vagy a műveleti terv rendelkezéseit. Az ügyvezető igazgató köteles értesíteni Macedónia Volt Jugoszláv Köztársaságot ennek okairól.

               2. Macedónia Volt Jugoszláv Köztársaság – az Ügynökség írásos értesítése után – felfüggesztheti vagy megszüntetheti a fellépést, ha az Ügynökség vagy valamely részt vevő tagállam nem tartja tiszteletben e megállapodás vagy a műveleti terv rendelkezéseit. Macedónia Volt Jugoszláv Köztársaság köteles értesíteni az Ügynökséget ennek okairól.

               3. Az Ügynökség ügyvezető igazgatója vagy Macedónia Volt Jugoszláv Köztársaság belügyminisztere felfüggesztheti vagy megszüntetheti a fellépést különösen az alapjogok, a visszaküldés tilalmának elve vagy az adatvédelmi szabályok megsértése esetén.

               4. A fellépés megszüntetése nem érinti a megszüntetést megelőzően keletkezett, e megállapodás vagy a műveleti terv alkalmazásából fakadó jogokat és kötelezettségeket.

               7. cikk

               A csapat tagjainak kiváltságai és mentességei

               1. Az Ügynökség csapatának tagjai részére biztosított kiváltságok és mentességek a hivatalos feladataik eredményes ellátását szolgálják a Macedónia Volt Jugoszláv Köztársaság területén a műveleti tervnek megfelelően végzett fellépések során.

               2. A csapat tagjainak iratai, levelezése és vagyona – a (8) bekezdés értelmében megengedett végrehajtási intézkedések kivételével – sérthetetlenek.

               3. A csapat tagjai mentességet élveznek Macedónia Volt Jugoszláv Köztársaság büntető joghatósága alól a műveleti tervnek megfelelően végzett fellépések során, a hivatalos feladataik ellátása keretében végrehajtott cselekmények vonatkozásában.

               Abban az esetben, ha a csapat valamely tagját bűncselekmény elkövetésével vádolják, erről haladéktalanul értesíteni kell az Ügynökség ügyvezető igazgatóját és a küldő tagállam illetékes hatóságát. Az eljárás bíróság előtti megindítását megelőzően az Ügynökség ügyvezető igazgatója – a küldő tagállam illetékes hatósága és Macedónia Volt Jugoszláv Köztársaság illetékes hatóságai által tett előterjesztések gondos mérlegelését követően – igazolja Macedónia Volt Jugoszláv Köztársaság illetékes igazságügyi hatóságai számára, hogy a kérdéses cselekményt a műveleti tervnek megfelelően végzett fellépések során, a hivatalos feladataik ellátása keretében hajtották-e végre. Ennek az igazolásnak a megadásáig az Ügynökség és a küldő tagállam nem hoz semmiféle olyan intézkedést, amely akadályozhatná Macedónia Volt Jugoszláv Köztársaság illetékes hatóságai által a csapat tagjával szemben a későbbiekben esetlegesen lefolytatandó büntetőeljárást.

               Ha az adott cselekményt a műveleti tervnek megfelelően végzett fellépések során, hivatalos feladatok ellátása keretében követték el, az eljárás nem kezdhető meg. Ha az adott cselekményt nem a műveleti tervnek megfelelően végzett fellépések során, hivatalos feladatok ellátása keretében követték el, az eljárást folytatni lehet. Az Ügynökség ügyvezető igazgatójának igazolása jogilag kötelező Macedónia Volt Jugoszláv Köztársaság hatóságaira nézve.

               A csapat tagjainak biztosított kiváltságok és Macedónia Volt Jugoszláv Köztársaság büntető joghatósága alóli mentesség nem jelent mentességet a küldő tagállam joghatósága alól.

               4. A csapat tagjai a műveleti tervnek megfelelően végzett fellépések során, a hivatalos feladataik ellátása keretében végrehajtott valamennyi cselekmény tekintetében mentességet élveznek Macedónia Volt Jugoszláv Köztársaság polgári és közigazgatási joghatósága alól.

               Amennyiben a csapat tagjaival szemben Macedónia Volt Jugoszláv Köztársaság bármely bírósága előtt polgári eljárás indul, erről haladéktalanul értesíteni kell az Ügynökség ügyvezető igazgatóját és a küldő tagállam illetékes hatóságát. Az eljárás bíróság előtti megindítását megelőzően az ügyvezető igazgató – a küldő tagállam illetékes hatósága és Macedónia Volt Jugoszláv Köztársaság illetékes hatósága által tett előterjesztések gondos mérlegelését követően – igazolja Macedónia Volt Jugoszláv Köztársaság illetékes igazságügyi hatóságai számára, hogy a csapat tagjai a kérdéses cselekményt a műveleti tervnek megfelelően végzett fellépések során, a hivatalos feladataik ellátása keretében hajtották-e végre.

               Ha az adott cselekményt a műveleti tervnek megfelelően végzett fellépések során, hivatalos feladatok ellátása keretében hajtották végre, az eljárás nem kezdhető meg. Ha az adott cselekményt nem a műveleti tervnek megfelelően végzett fellépések során, hivatalos feladatok ellátása keretében hajtották végre, az eljárást folytatni lehet. Az Ügynökség ügyvezető igazgatójának igazolása jogilag kötelező Macedónia Volt Jugoszláv Köztársaság hatóságaira nézve.

               Ha a csapat valamely tagja ellen indítanak keresetet, az eredeti keresethez közvetlenül kapcsolódó ellenkeresetek egyike tekintetében sem hivatkozhat a joghatóság alóli mentességére.

               5. A csapat tagjainak az e cikk (3) és (4) bekezdése szerint a Macedónia Volt Jugoszláv Köztársaság büntető, polgári és közigazgatási jogi joghatósága alól biztosított mentességet a küldő tagállam eseti alapon felfüggesztheti. A felfüggesztésnek minden esetben egyértelműnek kell lennie.

               6. A csapat tagjai nem kötelezhetők tanúvallomás tételére.

               7. Abban az esetben, ha a csapat tagjai a műveleti tervnek megfelelően végzett fellépések során, a hivatalos feladataik ellátása keretében okoztak kárt, Macedónia Volt Jugoszláv Köztársaság felel a károkért.

               Ha a kárt súlyos gondatlansággal vagy szándékos kötelességszegéssel okozták, vagy ha a cselekményt a részt vevő tagállamból származó csapat tagja nem a hivatalos feladatainak ellátása keretében követte el, Macedónia Volt Jugoszláv Köztársaság az Ügynökség ügyvezető igazgatója útján kártérítés megfizetését igényelheti az érintett részt vevő tagállamtól.

               Ha a kárt súlyos gondatlansággal vagy szándékos kötelességszegéssel okozták, vagy ha a cselekményt a részt vevő tagállamból származó csapat azon tagja, aki az Ügynökség személyzetéhez tartozik, nem a hivatalos feladatainak ellátása keretében követte el, Macedónia Volt Jugoszláv Köztársaság kártérítés megfizetését igényelheti az Ügynökségtől.

               8. A csapat tagjaival szemben nem foganatosítható végrehajtási intézkedés, kivéve abban az esetben, ha a műveleti tervnek megfelelően végzett fellépések során ellátott hivatalos feladataikkal össze nem függő polgári eljárás indul ellenük.

               A csapat tagjainak azon vagyontárgyai, amelyek az Ügynökség ügyvezető igazgatójának igazolása szerint hivatalos feladataik ellátásához szükségesek, ítélet, határozat vagy végzés végrehajtása céljából nem foglalhatók le. Polgári eljárásban a csapat tagjainak személyes szabadsága nem korlátozható, és velük szemben kényszerintézkedés nem alkalmazható.

               9. A csapat tagjainak Macedónia Volt Jugoszláv Köztársaság joghatósága alóli mentessége nem jelent mentességet a küldő tagállamok joghatósága alól.

               10. A csapat tagjai az Ügynökség számára nyújtott szolgáltatások tekintetében mentességet élveznek Macedónia Volt Jugoszláv Köztársaság hatályos társadalombiztosítási rendelkezései alól.

               11. A csapat tagjai az Ügynökség vagy a küldő tagállamok által részükre fizetett illetmények és járandóságok, valamint Macedónia Volt Jugoszláv Köztársaságon kívülről származó bármilyen jövedelem tekintetében mentességet élveznek a Macedónia Volt Jugoszláv Köztársaságban fizetendő adók alól.

               12. Macedónia Volt Jugoszláv Köztársaság – a hatályos törvényi és rendeleti rendelkezésekkel összhangban – lehetővé teszi a csapat tagjainak a személyes használatukra szolgáló árucikkek behozatalát, és a tárolás, a fuvarozás és a hasonló szolgáltatások díjainak kivételével biztosítja azok mentességét a vámok, az adók és a kapcsolódó díjak alól. Macedónia Volt Jugoszláv Köztársaság az ilyen árucikkek kivitelét is engedélyezi.

               13. A csapatok tagjainak személyes poggyásza mentes a vizsgálat alól, kivéve akkor, ha alaposan feltételezhető, hogy olyan árucikkeket tartalmaz, amelyek nem a csapat tagjainak személyes használatára szolgálnak, amelyek behozatalát vagy kivitelét Macedónia Volt Jugoszláv Köztársaság jogszabályai tiltják, vagy amelyek Macedónia Volt Jugoszláv Köztársaság karanténszabályainak hatálya alá tartoznak. Az ilyen személyes poggyász vizsgálata kizárólag a csapat érintett tagjának/tagjainak vagy a csapattag/csapattagok felhatalmazott képviselőjének jelenlétében végezhető.

               8. cikk

               Akkreditációs igazolvány

               1. Az Ügynökség Macedónia Volt Jugoszláv Köztársaság nemzeti hatóságai előtti azonosítás céljából Macedónia Volt Jugoszláv Köztársasággal együttműködésben, a Felek hivatalos nyelvén igazolványt állít ki a csapat tagjai részére, amely bizonyítja birtokosának az e megállapodás 5. cikkében és a műveleti tervben meghatározott feladatok ellátására és hatáskörök gyakorlására való jogosultságát. Az igazolvány a tag következő adatait tartalmazza: név és állampolgárság; rendfokozat vagy beosztás; nemrégiben készült digitális fénykép; valamint azok a feladatok, amelyek ellátására az adott személy a bevetés során jogosult.

               2. Az akkreditációs igazolvány egy érvényes úti okmánnyal együtt feljogosítja a csapat tagját arra, hogy vízum és előzetes engedély nélkül Macedónia Volt Jugoszláv Köztársaság területére belépjen.

               3. Az igazolványt a fellépés végeztével vissza kell szolgáltatni az Ügynökségnek.

               9. cikk

               Alapjogok

               1. A csapatok tagjai feladataik ellátása és hatásköreik gyakorlása során – különösen a menekültügyi eljárásokhoz való hozzáféréssel, az emberi méltósággal és a kínzás tilalmával, az embertelen vagy megalázó bánásmóddal, a szabadsághoz való joggal, a visszaküldés és a kollektív kiutasítás tilalmának elvével, a gyermekek jogaival, valamint a magán- és a családi élet tiszteletben tartásához fűződő joggal kapcsolatban – kötelesek maradéktalanul tiszteletben tartani az alapjogokat és az alapvető szabadságokat. Feladataik ellátása és hatásköreik gyakorlása során senkivel szemben semmilyen alapon – és különösen neme, faji vagy etnikai származása, vallása vagy meggyőződése, fogyatékossága, kora, szexuális irányultsága vagy nemi identitása miatt – nem alkalmazhatnak önkényes megkülönböztetést. A feladataik ellátása és hatásköreik gyakorlása során hozott valamennyi olyan intézkedésnek, amely kihat az alapjogokra és az alapvető szabadságokra, arányosnak kell lennie az általuk elérni kívánt céllal, és tiszteletben kell tartania ezen alapjogok és alapvető szabadságok lényegi elemeit.

               2. Mindegyik Fél köteles gondoskodni olyan panaszkezelési mechanizmusról, amely kezeli a személyi állománya által hivatalos feladatainak ellátása keretében, e megállapodás hatálya alá tartozó közös művelet, gyorsreagálási határvédelmi művelet vagy visszaküldési művelet közben az alapjogok sérelmére elkövetett cselekményekkel kapcsolatos állításokat.

               10. cikk

               A személyes adatok kezelése

               1. Személyes adatok kezelésére csak abban az esetben kerülhet sor, ha Macedónia Volt Jugoszláv Köztársaság, az Ügynökség vagy a részt vevő tagállamok számára e megállapodás végrehajtása érdekében szükséges.

               2. A személyes adatok Macedónia Volt Jugoszláv Köztársaság általi kezelésére Macedónia Volt Jugoszláv Köztársaság nemzeti joga irányadó.

               3. A személyes adatoknak az Ügynökség és a részt vevő tagállam(ok) általi adminisztratív célú kezelésére – ideértve a személyes adatok Macedónia Volt Jugoszláv Köztársaság részére történő továbbítását is – a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendelet, a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv, a büntetőügyekben folytatott rendőrségi és igazságügyi együttműködés keretében feldolgozott személyes adatok védelméről szóló, 2008. november 27-i 2008/977/IB tanácsi kerethatározat, valamint az Ügynökség által az (EU) 2016/1624 rendelet 45. cikkének (2) bekezdése alapján a 45/2001/EK rendelet alkalmazása céljából elfogadott intézkedések irányadók.

               4. Amennyiben az adatkezelés személyes adatok továbbításával jár, a tagállamok és az Ügynökség a személyes adatok Macedónia Volt Jugoszláv Köztársaság részére történő továbbításának pillanatában jelzik, hogy az érintett adatokkal kapcsolatban – többek között azok továbbítása, törlése vagy megsemmisítése vonatkozásában – milyen általános vagy egyedi hozzáférési vagy felhasználási korlátozások vannak érvényben. Ha az ilyen korlátozás szükségessége a személyes adatok továbbítását követően válik nyilvánvalóvá, erről megfelelő módon tájékoztatják Macedónia Volt Jugoszláv Köztársaságot.

               5. A fellépés során igazgatási célból gyűjtött személyes adatokat az Ügynökség, a részt vevő tagállamok és Macedónia Volt Jugoszláv Köztársaság az alkalmazandó adatvédelmi jogszabályokkal összhangban jogosultak kezelni.

               6. Az Ügynökség, a részt vevő tagállamok és Macedónia Volt Jugoszláv Köztársaság minden egyes fellépés után közös jelentést állítanak össze e cikk (1)–(5) bekezdésének alkalmazásáról. Ezt a jelentést meg kell küldeni az Ügynökség alapjogi tisztviselőjének és adatvédelmi tisztviselőjének, valamint Macedónia Volt Jugoszláv Köztársaság személyes adatok védelmére hatáskörrel rendelkező illetékes hatóságának. Az ügynökség alapjogi tisztviselője és adatvédelmi tisztviselője beszámol az Ügynökség ügyvezető igazgatójának.

               11. cikk

               Vitarendezés és értelmezés

               1. Az e megállapodás alkalmazásával összefüggésben felmerülő kérdéseket Macedónia Volt Jugoszláv Köztársaság illetékes hatóságai és az Ügynökség képviselői együttesen vizsgálják meg, és ennek keretében az Ügynökség konzultációt folytat a Macedónia Volt Jugoszláv Köztársasággal szomszédos tagállammal vagy tagállamokkal.

               2. Ha az előzetes rendezés nem vezet eredményre, az e megállapodás értelmezésével vagy alkalmazásával kapcsolatos jogvitákat Macedónia Volt Jugoszláv Köztársaság és az Európai Bizottság rendezi kizárólag tárgyalásos úton, és ennek keretében az Európai Bizottság konzultációt folytat a Macedónia Volt Jugoszláv Köztársasággal szomszédos bármely tagállammal.

               12. cikk

               A megállapodás hatálybalépése, időbeli hatálya és megszűnése

               1. E megállapodást a Felek saját belső jogi eljárásaiknak megfelelően hagyják jóvá.

               2. E megállapodás az attól a naptól számított második hónap első napján lép hatályba, amelyen a Felek értesítették egymást arról, hogy az (1) bekezdésben említett belső jogi eljárásokat lefolytatták.

               3. Ez a megállapodás határozatlan időre jön létre. E megállapodást a Felek közös megegyezéssel írásos megállapodás útján, vagy bármely Fél egyoldalúan megszüntetheti. Ez utóbbi esetben a megállapodást megszüntetni kívánó Fél ilyen irányú szándékáról diplomáciai csatornákon keresztül, írásban értesíti a másik Felet.

               A megszűnés az értesítés hónapját követő második hónap első napjától hatályos.

               4. E megállapodás írásban, a felek közös egyetértésével bármikor módosítható. A módosítás e cikk (1) bekezdésének megfelelően lép hatályba.

               5. Az e cikken alapuló értesítéseket az Európai Unió esetében az Európai Unió Tanácsa Főtitkárságának, Macedónia Volt Jugoszláv Köztársaság esetében a külügyminisztériumnak kell küldeni.

               13. cikk

               Más megállapodásokhoz fűződő viszony

               E megállapodás nem érinti a Felek más, mindkettejükre nézve kötelező nemzetközi megállapodások szerinti jogait és kötelezettségeit.

               14. cikk

               A megállapodás végrehajtására hatáskörrel rendelkező illetékes hatóságok

               1. Az e megállapodásnak Macedónia Volt Jugoszláv Köztársaságban történő végrehajtására hatáskörrel rendelkező illetékes hatóság a belügyminisztérium.

               2. Az Európai Uniónak e megállapodás végrehajtására hatáskörrel rendelkező illetékes hatósága az Ügynökség.

               EGYÜTTES NYILATKOZAT IZLANDRA, NORVÉGIÁRA, SVÁJCRA ÉS LIECHTENSTEINRE VONATKOZÓAN

               A Szerződő Felek tudomásul veszik az Európai Unió, valamint Norvégia, Izland, Svájc és Liechtenstein között fennálló szoros kapcsolatot, különös tekintettel az említett országoknak a schengeni vívmányok végrehajtásához, alkalmazásához és továbbfejlesztéséhez történő társulásáról szóló, 1999. május 18-i és 2004. október 26-i megállapodásra.

               Ilyen körülmények között kívánatos, hogy egyfelől Norvégia, Izland, Svájc és Liechtenstein, másfelől Macedónia Volt Jugoszláv Köztársaság hatóságai az e megállapodás feltételeihez hasonló feltételekkel haladéktalanul kétoldalú megállapodásokat kössenek az Európai Határ- és Partvédelmi Ügynökség által Macedónia Volt Jugoszláv Köztársaság területén végrehajtott fellépésekről.

               EGYÜTTES NYILATKOZAT

               A Felek megállapodnak abban, hogy a fogadó ország illetékes hatóságai által a csapat tagjával szemben a későbbiekben esetlegesen lefolytatandó büntetőeljárást valószínűsíthetően akadályozó intézkedésektől való tartózkodás értelmében nem mozdítják elő tevékenyen az érintett csapattagnak az Európai Határ- és Parti Őrség Macedónia Volt Jugoszláv Köztársaságban található műveleti területéről az őt küldő tagállamba való visszatérését, amíg az Ügynökség ügyvezető igazgatója nem ad igazolást.


               EURÓPAI BIZOTTSÁG
            Brüsszel, 2018.12.13.
            COM(2018) 825 final
            2018/0417(CNS)
            Javaslat
            A TANÁCS HATÁROZATA
            a 940/2014/EU határozatnak az „octroi de mer” adó vonatkozásában mentességre vagy kedvezményre jogosult termékek tekintetében történő módosításáról

               INDOKOLÁS

               Az Európai Unió működéséről szóló szerződés (EUMSZ) rendelkezései az Unió legkülső régióira is alkalmazandók. A francia legkülső régiók azonban nem tartoznak a héára és a jövedéki adóra vonatkozó irányelvek területi hatálya alá.

               Az EUMSZ rendelkezései – különösen 110. cikke – elvben semmilyen eltérést nem tesznek lehetővé a francia legkülső régiókban a helyi termékek, illetőleg a francia anyaországból, más tagállamokból vagy harmadik országokból érkező termékek adóztatásában. Az EUMSZ 349. cikke azonban lehetőséget nyújt e régiókra vonatkozó olyan egyedi intézkedések bevezetésére, amelyeket a legkülső régiók gazdasági és társadalmi helyzetét érintő állandó hátrányok fennállása indokol. E rendelkezések különféle szakpolitikákra, többek között az adópolitikára is vonatkoznak.

               Az ún. „octroi de mer” olyan közvetett adó, amely kizárólag Martinique, Guadeloupe, Francia Guyana, Réunion és Mayotte francia legkülső régiókban van hatályban. Ez az adó származási helytől függetlenül a termékbehozatalra, valamint a termelési tevékenységet folytató személyek által ellenérték fejében végzett termékértékesítésre alkalmazandó. Elvben ugyanúgy érvényes a helyben előállított, mint a behozatali termékekre.

               Ugyanakkor a 2014. december 17-i 940/2014/EU tanácsi határozat engedélyezi Franciaország számára, hogy 2020. december 31-ig egyes, helyben előállított termékekre az „octroi de mer” adó tekintetében mentességet vagy kedvezményt állapítson meg. Az említett határozat melléklete felsorolja azokat a termékeket, amelyekre az adómentesség vagy az adókedvezmény alkalmazható. A helyben előállított termékek és az egyéb termékek adóztatásában alkalmazott eltérés – terméktől függően – nem haladhatja meg a 10, 20 vagy 30 százalékpontot. A melléklet A. része felsorolja azon termékeket, amelyek esetében az adózási eltérés nem haladhatja meg a 10 százalékpontot, a B. rész azon termékeket, amelyek esetében az adózási eltérés nem haladhatja meg a 20 százalékpontot, míg a C. rész azokat, amelyek esetében az adózási eltérés nem haladhatja meg a 30 százalékpontot.

               A 2014. december 17-i tanácsi határozat ismerteti az egyedi intézkedések elfogadását alátámasztó indokokat: a távoli fekvés, a máshonnan érkező nyersanyagoktól és energiától való függés, a jelentősebb készletfelhalmozás kényszere, a helyi piacnak az exporttevékenység fejletlenségével párosuló kis mérete stb. Mindezek a hátrányok a helyben előállított termékek termelési költségeinek és így önköltségi árának növekedését idézik elő, ami miatt – egyedi intézkedések hiányában – e termékek a máshonnan érkező termékekkel szemben kevésbé lennének versenyképesek, még a francia legkülső régiókba történő szállítás költségeinek figyelembevételével is. Következésképpen mindez tovább nehezítené a helyi termelés fenntartását. A 2014. december 17-i tanácsi határozatban szereplő egyedi intézkedéseknek tehát az volt a céljuk, hogy a helyi ipart erősítsék.

               A 2014. december 17-i tanácsi határozat 3. cikke értelmében a francia hatóságok 2017. december 31-ig jelentést nyújtanak be a Bizottságnak az említett határozatban szereplő adóügyi rendelkezések alkalmazásáról annak érdekében, hogy – figyelembe véve a legkülső régiókat érintő hátrányokat – ellenőrizzék a megtett intézkedések hatását és ezek hozzájárulását a helyi gazdasági tevékenységek fenntartásához vagy előmozdításához. E jelentés alapján a Bizottság jelentést nyújt be a Tanácsnak, amely átfogó gazdasági és társadalmi elemzést és adott esetben egy, a 940/2014/EU határozat átdolgozására vonatkozó javaslatot tartalmaz.

               A francia hatóságok ennek megfelelően 2018. február 12-én benyújtották jelentésüket a Bizottságnak. Az egyes francia legkülső régiókról készített egyedi értékelési jelentéseket és az azokat kísérő, a differenciált adózásra jogosult termékek jegyzékének módosítására irányuló kérelmeket Francia Guyana, Martinique és Guadeloupe esetében 2018. március 15-én, Réunion esetében 2018. június 4-én, Mayotte tekintetében pedig – jegyzékfrissítési kérelem nélkül – 2018. augusztus 28-án továbbították. 2018. október 26-án kiegészítő kérelmet küldtek egy új termék jegyzékbe való felvétele iránt.

               A francia hatóságok által továbbított jegyzékfrissítési kérelmek elsősorban új termékek jegyzékbe való felvételére irányultak (50), ugyanakkor érkeztek kérelmek egyes termékeknek egy nagyobb adózási eltérést engedélyező jegyzékbe történő átsorolására (28), csakúgy, mint az érintett termékek kategóriájának kibővítésére (7), illetve néhány esetben kódok frissítésére (Francia Guyana 9 terméke esetében). E kérelmek célja a helyi termelésre nehezedő előállítási többletköltségek kompenzálása, és ezáltal a vállalkozások versenyképességének helyreállítása.

               A 940/2014/EU határozat 3. cikkében előírt bizottsági jelentés gazdasági és társadalmi elemzést tartalmaz az „octroi de mer” eszköznek az említett határozat hatálybalépése óta történő alkalmazásáról, és kedvező elbírálást javasol a francia hatóságok által benyújtott jegyzékfrissítési kérelem tekintetében.

               Bizonyos helyi termelési tevékenységek esetében az árak csökkenése, sőt összeomlása, az árakat érintő offenzív kereskedelmi műveletek, az építőipari ágazat nehézségei, a piaci részesedések csökkenése és/vagy a termelési többletköltségek növekedése ténylegesen fenyegetik a tevékenységek és a munkahelyek fenntarthatóságát.

               Ráadásul a termelési többletköltségek fennállása korlátozza, sőt veszélyezteti az új termelési tevékenységek fejlődését, mivel rontja versenyképességüket a francia anyaországból vagy Ázsiából behozott, alacsony költségen előállított termékekkel szemben.

               E körülmények szükségessé teszik a differenciált adózás bevezetését, sőt az eltérés mértékének növelését a szóban forgó régiók számára elsődleges jelentőséggel bíró, érintett helyi termelési tevékenységek esetében.

               Az említett jelentést a Bizottság a mai napon nyújtotta be a Tanácsnak. A jelentést ez a tanácsi javaslat kíséri.

               E javaslat célja, hogy a differenciált adózásra jogosult termékek jegyzékét a 940/2014/EU határozat elfogadása óta bekövetkezett gazdasági változások fényében kiigazítsa.

               1.A JAVASLAT HÁTTERE

               •A javaslat indokai és céljai

               2018. március 15-én a francia hatóságok a 2014. december 17-i 940/2014/EU tanácsi határozat technikai kiigazítására vonatkozó tervezet előterjesztésére kérték a Bizottságot. A kérelemhez a kért kiigazítások szükségességét igazoló jelentéseket csatoltak. A Bizottság – e jelentések alapján – a mai napon benyújtotta a Tanácsnak az „octroi de mer” eszköz alkalmazásának gazdasági és társadalmi elemzéséről szóló és a 940/2014/EU határozat kiigazításának szükségességét indokoló jelentését.

               •Összhang a szabályozási terület jelenlegi rendelkezéseivel

               Ez a kezdeményezés megfelel az EUMSZ 349. cikkében foglalt politikai irányelvekben meghatározott prioritásoknak. Az említett cikk elismeri, hogy a legkülső régiók – köztük Guadeloupe, Francia Guyana, Martinique, Réunion és Mayotte – gazdasági és társadalmi-strukturális helyzetét súlyosbítja a távoli fekvés, a szigetjelleg, a kis terület, a kedvezőtlen domborzat és éghajlat, valamint a gazdaság néhány terméktől való függése, amely tényezők állandósága és együttes hatása súlyosan hátráltatja fejlődésüket. Következésképpen a fent említett 349. cikk előírja, hogy a Tanács a Bizottság javaslata alapján és az Európai Parlamenttel folytatott konzultációt követően egyedi intézkedéseket fogad el, amelyek célja különösen az, hogy meghatározzák a Szerződések – így a közös politikák – alkalmazásának feltételeit ezekben a régiókban. A differenciált adózásra jogosult termékek jegyzékeinek kiigazítása bizonyos, különösen veszélyeztetett helyi termelési tevékenységek előmozdítását és fenntartását célozza, ezáltal a tengerentúli megyék foglalkoztatásának támogatására irányul. A szóban forgó kiigazítás – a földrajzi és gazdasági helyzetből fakadó hátrányok ellensúlyozása révén – az egységes piac elmélyítését és az említett helyi termelési tevékenységek versenyképességének helyreállítását szolgálja.

               •Összhang az Unió egyéb szakpolitikáival

                  Az EUMSZ 349. cikkének harmadik bekezdése értelmében a Tanács az intézkedéseit a legkülső régiók sajátos jellemzőinek és korlátainak figyelembevételével fogadja el anélkül, hogy veszélyeztetné az uniós jogrend – így a belső piac és a közös politikák – integritását és koherenciáját. A 940/2014/EU határozat és az alapjául szolgáló paraméterek más uniós politikákkal összhangban állónak minősült. Ez a kezdeményezés a 940/2014/EU határozatban szereplő melléklet korlátozott kiigazításának felel meg. A 940/2014/EU határozat többi paramétere változatlan marad. E körülmények között a differenciált adózásra jogosult termékek jegyzékének kiigazítása nem befolyásolhatja a 940/2014/EU határozatnak az egyéb uniós szakpolitikákkal való összhangját.

               2.JOGALAP, SZUBSZIDIARITÁS ÉS ARÁNYOSSÁG

               •Jogalap

               Az Európai Unió működéséről szóló szerződés (EUMSZ) 349. cikke.

               •Szubszidiaritás (nem kizárólagos hatáskör esetén)

               Kizárólag a Tanács jogosult – az EUMSZ 349. cikke alapján – a legkülső régiókra vonatkozó egyedi intézkedéseket elfogadni azzal a céllal, hogy a Szerződések – és ezen belül a közös politikák – alkalmazását e régiókhoz igazítsa, tekintettel az említett régiók gazdasági és társadalmi helyzetét érintő állandó hátrányok fennállására.

               A javaslat ezért megfelel a szubszidiaritás elvének.

               •Arányosság

               A javaslat a következő okokból megfelel az arányosság elvének:

                Kizárólag azokat a termékeket érinti, amelyeknek termékjegyzékbe való felvétele vagy azon belüli módosítása indokoltnak bizonyult.

               Ugyanígy az e javaslat tárgyát képező egyes termékek tekintetében javasolt legnagyobb adózási eltérés is csak arra a mértékre korlátozódik, amely a helyi termelési tevékenységre terhelődő többletköltségek miatt szükséges. Így a francia tengerentúli régiókba és megyékbe importált termékekre nehezedő adóteher nem haladja meg azt a mértéket, amely a helyben előállított termékeknek a behozatali termékekkel szembeni alacsonyabb szintű versenyképességének kiegyenlítéséhez szükséges.

               A 940/2014/EU határozat jogi keretében a helyi termékekre alkalmazandó differenciált adózás bevezetésének vagy az adózási eltérések módosításának egyetlen eszköze a meglévő határozat módosítása. A módosítás a 940/2014/EU határozat kiigazítására irányul.

               •A jogi aktus típusának megválasztása

               Javasolt aktus: tanácsi határozat.

               Más jogi aktusok nem lettek volna megfelelők.

               A módosítás tárgyát képező szöveg maga is tanácsi határozat, elfogadásának jogalapja ugyanaz (az EUMSZ 349. cikke).

               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

               •A jelenleg hatályban lévő jogszabályok utólagos értékelése/célravezetőségi vizsgálata

               A. Az Európai Unió Bíróságának a C-132/14–C-136/14. sz. egyesített ügyek
                  1
                kapcsán kialakított értelmezése szerint az EUMSZ 349. cikkének első bekezdéséből kiderül, hogy az abban foglalt „egyedi intézkedéseket” a legkülső régiók „gazdasági és társadalmi strukturális helyzetét” „figyelembe véve” fogadják el, amely helyzetet bizonyos tényezők „súlyosbít[anak]”, amelyek „állandósága és együttes hatása súlyosan hátráltatja fejlődésüket”. Az említett tényezőket az EUMSZ 349. cikk első bekezdése a legkülső régiók gazdasági és társadalmi strukturális helyzetét súlyosbító elemekként írja le, amelyeket a Tanácsnak az EUMSZ 349. cikk harmadik bekezdése értelmében figyelembe kell vennie az egyedi intézkedések elfogadásakor. A Bíróság által fent ismertetett háttér és az alábbiakban kifejtett indokok alapján a Bizottság véleménye szerint a differenciált adózásra jogosult termékek jegyzékének azonnali kiigazítása az egyetlen megfelelő megoldás:

               – A tervezett módosítások lehetővé teszik a 940/2014/EU határozat elfogadása óta bekövetkezett gazdasági változásokra (az árak csökkenése, sőt összeomlása, az árakat érintő offenzív kereskedelmi műveletek, az építőipari ágazat nehézségei, a piaci részesedések csökkenése és/vagy a termelési többletköltségek növekedése) történő reagálást, és ezáltal annak elkerülését, hogy egyes, ingatag helyzetű helyi termelési tevékenységek közvetlenül és valószínűleg helyrehozhatatlanul kárt szenvedjenek.

               Az e régiókban kialakult bizonyos új tevékenységeket az alacsony árú behozatali termékek okozta erőteljes verseny veszélyeztet, miközben a magas termelési többletköltségek visszafogják versenyképességüket.

               – Bizonyos helyi termelési tevékenységek esetében a termelési többletköltségek emelkednek. Márpedig a differenciált adóztatással nem kompenzált többletköltségek megléte veszélyezteti a helyi vállalkozások fennmaradását, amelyek annál is inkább sérülékenyek, mivel többségük kkv (68 %-uk 20-nál kevesebb főt foglalkoztat).

               – Ez a kezdeményezés a francia legkülső régiókban a helyi termelés támogatását és fenntartását célzó, lényeges intézkedés. Az „octroi de mer” adó közvetlen hatást gyakorol a helyi vállalkozásokra. Lehetővé teszi, hogy a magas termelési többletköltségek ellenére új helyi tevékenységek alakuljanak ki.

               Ugyanakkor életbevágóan fontos a francia legkülső régiókban a helyi termelési tevékenység fenntartása, hiszen az Európai Unión belül itt a legmagasabb a munkanélküliség – különösen a fiatalok körében.

               B. Először is helyénvaló leszögezni, hogy a szóban forgó legkülső régiókban az egyetlen lehetőség a helyi termelési tevékenységek fenntartására és fejlesztésére a differenciált adózásra jogosult termékek jegyzékének kiigazítása.

               Másrészről olyan kiigazítási intézkedésről van szó, amelynek gazdasági kihatásai korlátozottak. Ez a kezdeményezés ténylegesen csak a francia legkülső régiókban végrehajtott ügyletekre vonatkozik. Így hatása földrajzilag olyan területekre korlátozódik, amelyek a héáról szóló 2006/112/EK és a jövedéki adóról szóló 2008/118/EK irányelv értelmében nem képezik a Közösség részét.

               Ráadásul azon termékekre, amelyek tekintetében a francia hatóságok jegyzékbe való felvételt vagy átsorolást kérelmeztek, a 2016. évi bejelentett helyi termelés 225 millió EUR-t, míg a behozatal ezzel megközelítőleg egyenértékű összeget, 212 millió EUR-t tett ki. E termékek kategóriái meglehetősen változatosak.

               A Bizottság minden egyes termék esetében ellenőrizte a differenciált adózás indokoltságát és arányosságát, meggyőződve arról, hogy ez a differenciált adózás nem veszélyezteti az uniós jogrend – ezen belül a belső piac és a közös politikák – integritását és koherenciáját. A Bizottság megbizonyosodott többek között a helyi termelés meglétéről, a helyi termelés fenntartását potenciálisan veszélyeztető jelentős árubehozatal fennállásáról, valamint olyan többletköltségek meglétéről, amelyek a máshonnan érkező termékekhez képest megdrágítják a helyi termelés önköltségi árát, és veszélyeztetik a helyben előállított termékek versenyképességét.

               A szóban forgó termékek összességére nézve elmondható, hogy a behozatal jól működik. A 2014–2016 közötti időszakban közel 5 %-os növekedést mutatott.

               Ami azokat a helyi termékeket illeti, amelyek szinte az egész piacot lefedik, és ahol a „behozatali” termékek aránya nagyon alacsony, a Bizottság megállapította, hogy a helyi termelést közvetlen és súlyos kockázat fenyegeti.

               Egyébiránt a Bizottság a francia hatóságok által a 940/2014/EU határozat 3. cikkének megfelelően benyújtott jelentések alapján félidős értékelést végzett a francia legkülső régiókban alkalmazott „octroi de mer” adó alkalmazásáról. A Bizottság a mai napon a Tanács elé terjesztett jelentésében arra a következtetésre jutott, hogy az „octroi de mer” eszköz nem gyakorol jelentős hatást a versenyre és a kereskedelemre.

               Végül – a jegyzékek haladéktalan kiigazításán túl – az eszköz 2019 elejétől kezdődő megújításakor sor kerül a határozat teljes körű felülvizsgálatára a „minőségi jogalkotás” eszközeinek alkalmazásával.

               •Az érdekelt felekkel folytatott konzultációk

               Lásd a fenti bekezdést.

               Egyébiránt a 940/2014/EU határozat teljes körű felülvizsgálatának keretében valamennyi érdekelt féllel folyik majd konzultáció.

               •Szakértői vélemények összegyűjtése és felhasználása

               Nem alkalmazandó.

               •Hatásvizsgálat

               Lásd a fenti bekezdést.

               •Célravezető szabályozás és egyszerűsítés

               Nem alkalmazandó.

               •Alapjogok

               Nem alkalmazandó.

               4.KÖLTSÉGVETÉSI VONZATOK

               A javaslatnak nincsenek az uniós költségvetést érintő vonzatai.

               5.EGYÉB ELEMEK

               •Végrehajtási tervek, valamint a nyomon követés, az értékelés és a jelentéstétel szabályai

                  A 940/2014/EU határozat az eszköz 2019 elejétől kezdődő megújításakor – a „minőségi jogalkotás” eszközeinek alkalmazásával – teljes körű felülvizsgálat tárgyát fogja képezni.

               •Magyarázó dokumentumok (irányelvek esetén)

               Nem alkalmazandó.

               •A javaslat egyes rendelkezéseinek részletes magyarázata

               Nem alkalmazandó.

               2018/0417 (CNS)

               Javaslat

               A TANÁCS HATÁROZATA

               a 940/2014/EU határozatnak az „octroi de mer” adó vonatkozásában mentességre vagy kedvezményre jogosult termékek tekintetében történő módosításáról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 349. cikkére,

               tekintettel az Európai Bizottság javaslatára,

               a jogalkotási aktus tervezete nemzeti parlamenteknek való megküldését követően,

               tekintettel az Európai Parlament véleményére
                  2
               ,

               különleges jogalkotási eljárás keretében,

               mivel:

               (1)A francia legkülső régiókban alkalmazott „octroi de mer” adóról szóló, 2014. december 17-i 940/2014/EU tanácsi határozat felhatalmazza a francia hatóságokat arra, hogy az „octroi de mer” adó vonatkozásában mentességeket és kedvezményeket alkalmazzanak a határozat mellékletében felsorolt, a francia tengerentúli megyékben és régiókban helyben előállított termékekre. A legnagyobb megengedett adózási különbség – az adott terméktől és tengerentúli megyétől függően – 10, 20 vagy 30 százalékpont lehet.

               (2)A 940/2014/EU határozat 3. cikke (2) bekezdésének megfelelően a francia hatóságok 2018. február 12-én jelentést nyújtottak be a Bizottságnak az említett határozatban előírt adóügyi rendelkezések alkalmazásáról. Az egyes francia legkülső régiókról készített egyedi értékelési jelentéseket és az azokat kísérő, a differenciált adózásra jogosult termékek jegyzékének módosítására irányuló kérelmeket Francia Guyana, Martinique és Guadeloupe esetében 2018. március 15-én, Réunion esetében 2018. június 4-én, Mayotte tekintetében pedig – jegyzékfrissítési kérelem nélkül – 2018. augusztus 28-án továbbították. Egy 2018. október 26-án elküldött kiegészítő kérelemben Francia Guyanára vonatkozóan egy új termék jegyzékbe való felvételéért folyamodtak.

               (3)A Bizottság a francia hatóságok jelentése alapján benyújtotta a Tanácsnak a 940/2014/EU határozat 3. cikke (2) bekezdésének második albekezdésében előírt jelentést, valamint az említett határozat kiigazítására irányuló javaslatot. Az említett kiigazítások Martinique, Guadeloupe, Francia Guyana és Réunion régiókat érintik. A kiigazítások új termékek jegyzékbe való felvételére, valamint egyes termékek engedélyezett adózási eltérésének növelésére irányulnak.

               (4)Francia Guyana esetében kiterjednek a 940/2014/EU határozat mellékletében szereplő Kombinált Nómenklatúra-kódok naprakésszé tételére is.

               (5)A jegyzékek kiigazítását minden esetben az a többletköltség indokolja, amely a helyben előállított termékek esetében az Unió területén előállított, egyenértékű behozatali termékekhez képest fennáll.

               (6)A fenti szempontok alapján elvégzendő kiigazítások nagyrészt olyan termékeknek a 940/2014/EU határozat mellékletében szereplő jegyzékekre történő felvételére irányulnak, amelyek esetében már 2014-ben is volt helyi termelés, és amelyekre 2014 során nem nyújtottak be jegyzékbe való felvétel iránti kérelmet.

               (7)Így Francia Guyanában az érintett termékek a cement (2523 29 00) és a fabútorok (9403 30, 9403 50 00, 9403 60 és 9403 90 30).

               (8)Martinique tekintetében az érintett termékek bizonyos műanyag granulátumok (3907 61 00) és a hűtőkamrák (8418 69 00).

               (9)Guadeloupe tekintetében az érintett termékek bizonyos húsok (0210 12 19), bizonyos mártások (2103 90 90), denaturált etil-alkohol (2207 20 00), bizonyos trágyák (2833, 2834 és 2836), bizonyos kozmetikai szerek (3303 00 90 és 3304 99 00), bizonyos hűtőfolyadékok (3820 00 00), valamint papír-, illetve kartondobozok és -ládák (4819 10 00).

               (10)Réunion tekintetében az érintett termékek bizonyos nyomtatványok (4911 99), bizonyos higiéniai termékek (4818 20 10 és 4818 20 91), közlekedési eszközök bizonyos alkatrészei (8511 40 00, 8511 50 00 és 8511 90 00), bizonyos légelvezető csövek és azok tartozékai (7306 30 80, 7306 61 92 és 7307 99 80), napenergiával működő vízmelegítők tartályai (8419 90 85), bizonyos trágyák (3102 10 90) és bizonyos paradicsompürék (2002 90 11).

               (11)Az agrárágazatban a jegyzékekbe való felvételt vagy az azokon belüli átsorolást érintő kérelmeket azzal indokolták, hogy a helyi termelőknek diverzifikálniuk kell termelésüket, hogy jobban tudjanak védekezni az időjárási viszontagságok ellen. A 940/2014/EU határozat mellékletében szereplő jegyzékekre a következő termékeket helyénvaló felvenni: Martinique esetében bizonyos zöldségeket (0709 30 00, 0709 40 00, 0709 93 90, 0714) és az avokádót (0804 40 00), Guadeloupe esetében az ananászt (0804 30) és a paprikát (0904 22 00), Réunion esetében pedig a vöröshagymát (0703 10 19) és a fokhagymát (0703 20 00). Ezenfelül Martinique esetében helyénvaló a B. jegyzékbe átsorolni bizonyos zöldségeket (0706), bizonyos paprikákat (0709 60) és az ananászt (0804 30 és 0805).

               (12)A 940/2014/EU határozat mellékletében szereplő jegyzékekbe már felvett termékek esetében helyénvaló az érintett maximális adózási eltérést a Kombinált Nómenklatúra azon alszámaira is kiterjeszteni, amelyekre az jelenleg nem vonatkozik, vagy ezt az eltérést a maximumra növelni.

               (13)Így Martinique esetében helyénvaló átsorolni a B. jegyzékből a C. jegyzékbe a joghurtokat (0403 10) és az építkezéseknél használt bizonyos műanyag termékeket (3925), valamint az A. jegyzékből a B. jegyzékbe a fagyasztott zöldségeket (0710), az előre gyártott épületeket (9406), bizonyos ékszereket (7113 és 7117) és a napenergiával működő vízmelegítőket (8419 19).

               (14)Guadeloupe esetében helyénvaló a B. jegyzékbe felvenni minden húsalapú készítményt és konzervet (1602), és nem csak a 1602 41 10 vámtarifaszámot, valamennyi elkészített vagy konzervált halat (1604 20) és nem csak az elkészített vagy konzervált lazacot (1604 20 10), a trágya tekintetében pedig a 3102, 3103, 3104 és 3105 vámtarifaszámok összességét, és nem csak a 3102 90, 3103 90, 3104 20 és 3105 20 vámtarifaalszámokat. Helyénvaló továbbá a joghurtokat (0403 10), bizonyos alkoholmentes italokat (2202 10 00 és 2202 99 19
                  3
               ) és bizonyos építési anyagokat (3925 10 00 és 3925 90 80) a B. jegyzékből a C. jegyzékbe átsorolni.

               (15)Réunion esetében az agrár-élelmiszeripari ágazaton belül helyénvaló átsorolni a nádcukrot (1701), a paradicsomkonzervet (2002 10) és bizonyos gyurmákat (3214 10 90) az A. jegyzékből a C. jegyzékbe; bizonyos szárítottzöldség-konzerveket (2005 51 00 és 2005 99 80), bizonyos festékeket (3208 és 3209), a polietilén fóliákat és zsákokat (3920 10 és 3923 21) és bizonyos dobozokat és kartonokat (4819 20 00) a B. jegyzékből a C. jegyzékbe, bizonyos gyümölcspüréket (2007 99 50) pedig az A. jegyzékből a B. jegyzékbe.

               (16)Martinique tekintetében helyesbíteni kell továbbá a 940/2014/EU határozat mellékletében található jegyzékben hibásan szereplő egyik vámtarifaszámot: a 2204 29 vámtarifaszámot a 2204 21 vámtarifaszámmal kell felváltani.

               (17)Végezetül a differenciált adózásra jogosult termékek jegyzékére helyénvaló felvenni azokat a termékeket, amelyek esetében 2014-ben nem volt helyi termelés, de azóta elkezdődött, vagy konkrét tervek léteznek egy ilyen tevékenységnek a közeljövőben történő megindítására. Francia Guyana tekintetében az érintett termékek a szitanyomást alkalmazó tevékenységekből származó olyan termékek, mint a nyomott mellény (6110 30 91), a nyomott csecsemőruha-tartozékok (6111 20 90), a nyomott esőkabátok (6201 19 00), a nyomott ruhák (6204 42 00), a nyomott háztartási textíliák (6302 91 00), a nyomott ellenzős sapkák (6505 00 30) és a nyomott bögrék (6212 00), valamint a tűzifa (4401 12 00). Guadeloupe tekintetében az érintett termékek bizonyos sörök (2203), bizonyos cukrozatlan vizek (2201 10 90) és víz szűrésére vagy tisztítására szolgáló bizonyos gépek és készülékek (8421 21 00). Réunion vonatkozásában bizonyos higiéniai termékek (4818 90 10) érintettek.

               (18)A 940/2014/EU határozatot ezért ennek megfelelően módosítani kell,

               ELFOGADTA EZT A HATÁROZATOT:

               1. cikk

               A 940/2014/EU határozat melléklete az e rendelet mellékletében foglaltak szerint módosul.

               2. cikk

               Ez a határozat az Európai Unió Hivatalos Lapjában való kihirdetését követő harmadik napon lép hatályba.

               3. cikk

               E határozat címzettje a Francia Köztársaság.

               Kelt Brüsszelben, -án/-én.

                     a Tanács részéről

                     az elnök

                     (1)

                        Az Európai Unió Bíróságának a C-132/14–C-136/14. sz., Bizottság kontra Európai Unió Tanácsa egyesített ügyekben 2015. december 15-én hozott ítélete, EU:C:2015:813.

                     (2)

                        HL C […]., […]., […]. o.

                     (3)

                        A vámnómenklatúra változása miatt a 2202 90 10 kód helyébe ez a kód lép.

    ---documentbreak---

               EURÓPAI BIZOTTSÁG
            Brüsszel, 2018.12.13.
            COM(2018) 825 final
            MELLÉKLET
            a következőhöz
            JavaslatA Tanács határozata
            a 940/2014/EU határozatnak az „octroi de mer” adó vonatkozásában mentességre vagy kedvezményre jogosult termékek tekintetében történő módosításáról

               MELLÉKLET

               A 940/2014/EU határozat melléklete a következőképpen módosul:

               1.Az A. rész a következőképpen módosul:

               a)Az 1. pont a következő termékekkel egészül ki: „0904 22 00, 2103 90 90, 2207 20 00, 3820 00 00, 4819 10 00”.

               b)A 2. pont kiegészül a „2523 29 00” termékkel.

               c)A 3. pont a következőképpen módosul:

               i. A pont a következő termékekkel egészül ki: „0709 30 00, 0709 40 00, 0709 93 90, 0804 40 00, 0714, 8418 69 00”.

               ii. A következő termékeket el kell hagyni: „0706, 0709 60, 0804 30, 0805, 0710, 7113, 7117, 8419 19, 9406”.

               d)Az 5. pont a következőképpen módosul:

               i. A pont a következő termékekkel egészül ki: „3102 10 90, 8511 40 00, 8511 50 00, 8511 90 00”.

               ii. A következő termékeket el kell hagyni: „ 1701, 2002 10, 2007 99 50, 3214 10 90”.

               2.A B. rész a következőképpen módosul:

               a)Az 1. pont a következőképpen módosul:

               i. A pont a következő termékekkel egészül ki: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00”.

               ii. A következő termékeket el kell hagyni: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80”.

               b)A 2. pont a következőképpen módosul:

               i. A pont a következő termékekkel egészül ki: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30”.

               ii. A következő terméket el kell hagyni: „0305 59 80”.

               c)A 3. pont a következőképpen módosul:

               i. A pont a következő termékekkel egészül ki: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406”

               ii. A következő termékeket el kell hagyni: „0403 10, 3925”.

               d)Az 5. pont a következőképpen módosul:

               i. A pont a következő termékekkel egészül ki: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85”.

               ii. A következő termékeket el kell hagyni: „2005 51 00, 2005 99 80, 3208, 3209, 3920 10, 3923 21, 4819 20 00”.

               3.A C. rész a következőképpen módosul:

               a)Az 1. pont a következő termékekkel egészül ki: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80”.

               b)A 2. pont a következőképpen módosul:

               i. A pont a következő termékekkel egészül ki: „4401 12 00, 9406 90 10, 9406 10 00, 9406 90 38”.

               ii. A következő termékeket el kell hagyni: „9406 00 11, 9406 00 20, 9406 00 38”.

               c)A 3. pont a következőképpen módosul:

               i. A pont a következő termékekkel egészül ki: „0403 10, 3925, 2204 21”.

               ii. A következő terméket el kell hagyni: „2204 29”.

               d)Az 5. pont a következő termékekkel egészül ki: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00”.